R5dwMg/zh-wiki-yue-long huggingface dataset:
陳山聰喺澳門出世，求學時期到香港生活，1993年用歌手身份出道，1995年加入無綫電視，1997年因為唱片公司執笠而一度退出演藝圈，到2000年再加入無綫電視，主要拍電視劇，初頭幾年都係做閒角，2008年開始戲份多咗，2011年因為同富商何鴻燊個女何超雲拍拖一度淡出幕前，到2013年分手後重新投入拍劇工作。
劉丹，原名劉慶基，係香港無綫電視藝員，山東威海出世，1977入行，之後拍過好多電視劇，出名角色包括1980年《上海灘》嘅馮敬堯、1983年《射鵰英雄傳》嘅洪七公、1995年《真情》嘅李標炳同埋2012年《愛·回家》嘅馬虎。
周嘉洛，係香港無綫電視旗下經理人合約男藝員，2015年第28期無綫電視藝員訓練班畢業，因為喺2016年處境劇《八時入席》飾演余日潼呢個角色而開始受到關注。並且喺其後嘅《愛·回家之開心速遞》飾演金城安。
周嘉洛喺香港出世，中學讀嗇色園主辦可譽中學暨可譽小學，之後過咗澳洲留學。讀完書後，佢返香港參加2015年第28期無綫電視藝員訓練班，畢業後主要參演電視劇。佢憑2016年處境劇《八時入席》嘅演出而開始畀觀眾認識，之後喺2017年開始播嘅處境劇《開心速遞》飾演「金城安」而成功入屋，仲被網民稱為「下一個周星馳」。
江嘉敏喺小康之家長大，6歲開始學鋼琴，12歲就已經彈到演奏級。佢之後除咗學二胡、打鼓，同自學結他呢啲樂器之外，重有跟專業老師學唱歌同埋跳舞。讀書嗰時除咗學西方舞，重參加咗合唱團。後來佢嘅興趣擴展到Jazz Funk嗰類舞。
2016年江嘉敏同無綫電視簽約拍劇，頭一個作品係2017年2月首播嘅《親親我好媽》。雖然佢喺呢套劇嘅演出畀觀眾讚，不過因為佢簽咗無綫後都客串對手viuTV處境劇《三一如三》一個單元，激嬲咗無綫，所以被禁出席《親親我好媽》嘅宣傳活動，直到5月先至「解凍」，有得出席《不懂撒嬌的女人》宣傳活動，重頂埋傷咗嘅鄧佩儀拍台慶劇《誇世代》。
何依婷喺香港出世，自細住黃大仙區公共屋邨，小學同中學分別讀浸信會天虹小學同佛教孔仙洲紀念中學。佢喺2012至2016年就讀香港城市大學商學院，主修環球商業系統管理同副修心理學，並且喺2016年7月考到一級榮譽學士學位，畢業之後喺安永會計師樓擔任金融服務顧問。
何依婷參選完港姐後，入讀2017藝員訓練班，並喺2018年5月簽約做經理人合約藝員，2019年加入主持第六輯《學是學非》而開始畀觀眾留意。之後佢喺2020年劇集《機場特警》角色「李至安」，一出場就坐上楊明大髀，而畀觀眾討論。
李成昌祖籍廣東省英德市，早年喺九龍黃大仙東頭村23座長大，阿爸係永安銀行職員。李成昌曾經喺中華基督教會基聖學校、九龍城嘉林邊道中西英文書院、九龍亞皆老街已結束辦學嘅香港大同中學讀書，又曾就讀珠海書院，成績中規中矩。
李成昌1979年出道無耐即獲曾勵珍賞識，加入長壽處境喜劇《香港八一》至《香港八六》系列，飾演性格樸實嘅內地新移民青年任百康，因為喺黃金時間播放長達五年，李成昌漸漸畀觀眾認識。《香港八一》至《香港八六》系列喺1986年完結後，李成昌開始喺其他無綫劇集中演出，飾演嘅角色轉為犯罪黑手、精明陰險、幕後軍師之類。
李成昌接受訪問時指亞洲電視同香港電視網絡都有搵佢跳槽，但佢從未諗過離開。2012年，李成昌喺《萬千星輝頒獎典禮2012》獲頒發「傑出演員大獎」，肯定同嘉許佢喺演藝圈中嘅貢獻同付出。近年兼任無綫藝員訓練班導師。
何廣沛係無綫電視第26期藝員訓練班畢業生，依家係無綫電視旗下合約嘅藝員。佢自細就有哮喘，近年先好返，開始運動健身。何廣沛喺2014年嘅無綫劇集《女人俱樂部》飾年青版嘅吳啟華而為人熟悉。佢喺《萬千星輝頒獎典禮2018》攞到「飛躍進步男藝員」獎。
陳煒係香港女藝人，亦係1996年亞洲小姐競選冠軍。佢喺中國北京出世，選完亞姐之後加入亞洲電視。2008年同臺灣生意人顏志行結婚，淡出娛樂圈，2012年離婚。2012年2月，陳煒復出娛樂圈，經好朋友江美儀介紹加盟無綫電視。
呢套劇起初係用「熊氏一家」嘅生活作為故仔嘅主要背景，其後因應故事發展，個故仔亦都隨住熊家各人嘅工作同就學嘅地方而延伸出「速熊運輸」、「威龍百貨」、「龍氏家族」、「尋寶圖網店」、「香港島大學」、「潮偉電影公司」、「泰池運輸」、「道德重整會小學」等虛擬機構、組織同人物，並發展多個場景同人物關係、感情線。
喺2020年9月9號播出嘅一集，疑似出現咗香港修例風波嘅「五大訴求，缺一不可」抗爭手勢畫面，但事件其實只係有藝人喺拍攝之前將其中一隻黃色手套擺出「舉中指」手勢，同社會運動無關，同時亦有藝人睇到大笑。不過，無綫係查明真相之後，仍然要負責嗰集個導演馮肇均自己辭職，唔係就會以國安法為理由報警。
事件引起唔少人批評，有知情人士就話無綫咁做係唔想賠長期服務金同辭職代通知金畀嗰個導演。泛民主派支持者黃秋生揶揄《愛．回家》改名《愛．國家》，叫劉丹日日唱紅歌。另外，王宗堯同職工盟總幹事蒙兆達都形容無綫咁做係文革式批鬥手段，蒙兆達仲話無綫咁做令員工步步為營、提心吊膽，扼殺創作自由。
喺2021年4月13號嘅一集，為咗配合嚟緊15號嘅全民國家安全教育日，一開始就花咗超過兩分鐘植入「國家安全」宣傳，當中以陳榮峻飾演嘅譚道德，同林凱恩飾演嘅女譚育英嘅對話，大篇幅講述點樣國家安全，甚至提及食物安全。
喺2021年5月3號、10號同24號等等嘅集數，都植入咗呼籲打「疫苗」嘅宣傳，但完全唔理會到處境劇入面係個無疫情嘅平行時空，又無限聚令，又無人戴口罩，令到個宣傳無乜說服力。到2023年8月16號播出嘅第2047集，先至開始出現有員工染疫返唔到工嘅劇情，打破咗套劇唔存在疫情嘅設定。
2021年4月，劇組喺錦田郊外地方拍完外景之後，被發現漏低唔少垃圾無清走，甚至包括劇本，畀網民批評係呼應劇名「不要臉」。事後監製林肯回應話因為拍完已經天黑，清理現場嗰陣可能有睇漏眼，知道之後已經即刻派人返去清理。
《家族榮耀》，係優酷同寰亞傳媒集團合作拍攝製作嘅劇集，由張智霖、楊茜堯、李彩華、羅子溢、黃浩然、熊黛林、郭政鴻、梁靖琪、于洋、陳曼娜、陳明君同埋余安安主演，羅嘉良特別演出，監製梁家樹、陳德修，總共30集，每集唔連廣告約45分鐘。
《食腦喪B》係香港無綫電視製作嘅時裝電視劇，由何廣沛同江嘉敏領銜主演，並由蔣志光、林凱恩、朱智賢、陳曉華、郭子豪、方紹聰、馬貫東同車婉婉聯合演出，監製吳冠宇。呢套劇係講主角「喪B」變咗喪屍而要「食腦」維生，同時會短暫攞到個腦嘅記憶同技能。
《下流上車族》係香港無綫電視製作嘅時裝電視劇，喺2022年10月首播，由林敏驄、江美儀同鮑起靜領銜主演，並由郭柏妍、羅毓儀、鄧智堅、林穎彤、關曜儁、丁子朗同袁文傑聯合演出，監製關文深。套劇用一個多年嚟一路都想買樓「上車」嘅家庭做主題。
《法證先鋒V》，係香港電視廣播有限公司同埋優酷聯合拍攝製作嘅中港合拍時裝懸疑查案電視劇，法證先鋒系列第五部。由黃宗澤、袁偉豪、蔡思貝、洪永城、蔡潔同王敏奕領銜主演，並由丁子朗、鄭俊弘、高鈞賢同白彪聯合演出。
1935年，步天下、連震山同埋路向東啱啱舉家移居泰國唐仁街，但係喺黑幫橫行霸道嘅全面操控下，居民苟且偷安，各家自掃門前雪，目睹唔公義都唔敢伸出援手。終於，身為八極拳傳人步天下忍無可忍，決定聯手身為詠春拳同埋八卦掌傳人嘅震山同埋向東，傳授武功予街坊，希望合力剷除當地惡霸王泉為民除害，但王泉派人擄走了佢哋三人嘅子女。
三人趕到後，天下突然襲擊震山，而東就同惡霸同歸於盡。此外，天下嘅大仔青雲為救震山同埋向東之子女而留下弟妹，其後更因大火而無法救出細佬妹。一夜之間，三家家破人亡，而且步家被認定為助紂為虐，應得有報應而飽受街坊欺凌，青雲帶埋阿媽，決定離開呢個傷心地.
長期監察無綫電視嘅Facebook專頁「思思TVB的二三事」批評，喺第4集其中一個情節入面，唔單止將美國嘅軍官寫到係萬惡嘅奸國，仲為咗令套劇喺中國大陸出到街，直頭連美國都唔敢講全名，將佢河蟹成「M國」，而且仲要係喺同大陸制度有差別嘅香港都播有關嘅閹割版本。
呢套劇雖然以泰國為背景，但係入面經常不斷稱呼警察做「Mata」。事實上，泰文入面「警察」係Taam ruat，發音係「Dum栗」，而「Mata」其實係喺馬來西亞先會咁叫警察。對於劇組資料搜集有呢個嚴重出錯，而且三年都無人發現，有啲網民就批評實在大意。
《飛虎3壯志英雄》，又叫《飛虎之壯志英雄》，係邵氏兄弟同優酷合作拍攝製作嘅劇集，邵氏飛虎系列劇集嘅第三輯，但故仔同角色都同頭兩輯《飛虎之潛行極戰》同《飛虎之雷霆極戰》無任何關連。套劇由苗僑偉、黃宗澤、吳卓羲、張兆輝、馬德鐘、郭晉安、梁競徽、蕭正楠、姚子羚、陳瀅、陳豪、蔡思貝、蔡潔、朱晨麗、陳煒同王敏德主演，監製樂易玲、查傳誼、李惠民同劉佳莉，總共30集，每集唔連廣告約45分鐘。
Maurice喺金宵大廈離奇失蹤，雖然大難不死被人搵返，但係無晒所有記憶，仲性情大變。佢嘅女朋友Ella覺得佢有唔同，要解開謎團，唯一嘅方法就是由金宵大廈開始……金宵大廈不斷發生怪事，有電競隊入咗虛擬世界、有似真似假嘅綁架故事、仲有彗星粒子引發嘅「韓瘋」等等。
呢套劇本來係無綫同大陸平台優酷聯合製作，但因為中國政府近年對影視題材諸多限制，鬼怪、穿越、裸露一律唔俾播，結果變成無綫獨家，大陸觀眾只能夠喺無綫嘅大陸專屬平台「埋堆堆」睇。優酷亦因為咁被一啲網民批評。
劇入面飾演菲傭角色嘅本地演員黃婉華為咗令角色更加神似而用化妝品油黑皮膚，雖然本地傳媒早期讚佢表現專業，但之後有外地傳媒批評係啡面扮裝同種族歧視，認為個角色應該用菲律賓演員飾演。呢件事引起國際關注，唔少海外媒體都有報導，包括台灣、新加坡、馬來西亞嘅海外華人傳媒，仲有菲律賓、印度、美國等海外英文傳媒。
無綫喺4月14號發道歉聲明話無意表達唔尊重或歧視任何國籍，更加將兩集內容由myTV SUPER抽起落架。4月20號，黃婉華喺Instagram出post，對劇集同角色引起嘅負面影響道歉，同表示自己無意唔尊重同歧視任何種族。
《雙生陌生人》係香港無綫電視製作嘅時裝電視劇，由馬德鐘、陳煒同湯洛雯領銜主演，並由何廣沛、蔣家旻、姜大衛、賴慰玲、徐榮、郭柏姸同白彪聯合演出，監製林志華。劇情係講兩個生得一模一樣，但性格同經歷都好唔同嘅陌生人交換身份嘅故事。
《十八年後的終極告白2.0》係香港無綫電視拍攝製作嘅時裝懸疑電視劇，《十八年後的終極告白》嘅續作，但故仔同角色都無關聯。套劇由譚俊彥、龔嘉欣同陳山聰領銜主演，並由趙希洛、譚凱琪、曹永廉、李國麟、鄧卓殷、何啟南、阮兒同邵展鵬聯合演出，監製王偉仁。
畫家姚尚謙出道十幾年仲係寂寂無名，直到畫廊老闆方志浩同老婆宋慧琪發現尚謙十八年前嘅一幅舊作，決定幫佢出名，但尚謙根本開心不到。一時虛榮，令尚謙放棄一直堅守嘅原則，亦因為名利，令尚謙跌進萬劫不復之地。以前嘅徒弟沈越因為利益同尚謙走埋一齊，之後發生一單離奇命案，死者竟然係尚謙嘅老婆莊銳婷。
《白色強人II》係香港電視廣播有限公司同優酷製作嘅時裝醫療電視劇。呢套劇係《白色強人》嘅續集，由郭晉安、馬國明、陳豪、胡定欣、唐詩詠同張曦雯領銜主演，並由蔣志光、韋家雄、徐肇平、姜麗文、張達倫同劉溫馨聯合演出，監製羅永賢。
明成北醫院喺院長楊逸滔同副院長唐明嘅領導下，急症室、心胸肺科、神經外科三個核心部門，每日都譜寫住拯救生命嘅醫患故事。逸滔希望推動全面開放藥物名冊，再唔會有人因為買唔起藥而等死，但係受到腫瘤科專家葉晴嘅質疑。
葉晴空降到明成北做院長，同逸滔分庭抗禮，點知葉晴被唐明嘅人格魅力同精湛醫術折服，但係唐明淨係在乎未婚妻，急症室醫生蘇怡。同時，有急症室同普通外科雙專業資格嘅李文信醫生，由無國界醫生退役，加入明成北急症室，佢擅長處理種種奇難雜症，深得逸滔器重，但佢係逸滔女朋友呂靄寧醫生嘅前任……
沙展高輝做完臥底任務好多年，一直走唔出陰霾。高輝被調到重案組警署警長方梓翹所屬嘅警區，兩個人喺查案期間逐漸磨合，建立默契。梓翹做嘢拼搏，兼顧唔到家庭，個仔仲識咗古惑仔而陷入危機。火鍋舖老闆娘盧倩雯當年少不更事，為社團大佬羅威生咗個女盧小寶，兩母女好彩有高輝關顧。
《美麗戰場》，係香港電視廣播有限公司拍攝製作嘅時裝電視劇，由陳瀅同陳山聰領銜主演，並由朱晨麗、劉佩玥、蔣家旻、方力申、陳曉華、姜大衛、丁子朗、何依婷、林盛斌同張馳豪聯合演出。編審、導演同監製都係葉念琛。
由於《美麗戰場》係台慶劇，加上係葉念琛首次嘅電視劇作品，所以呢套劇一開始被傳媒提及嘅時候，就已經收到唔少關注。不過，不論係中國定係香港嘅網民，都有對呢套劇作出唔少批評，主要係針對部分演員演技浮誇、劇情老土狗血、同埋結局爛尾嘅問題。
演技問題方面，唔少香港網民一面倒大彈陳瀅嘅演技，指佢唔自然嘅演技係劇集最大敗筆，高八度聲綫講對白太過火，角色同佢嘅外表唔合襯，同時表情亦非常浮誇。呢啲評語，亦有啲內地網民認同，批評陳瀅集集瞪眼，瞪到自己訓覺都發惡夢。
另外，劇情亦被指老土兼狗血，而針對爛尾嘅問題，喺大結局播出前一日，葉念琛受訪時話劇入面鍾家琪將會復仇，所有謎團將會解開。，但係大結局嘅時候，成件事落差甚大，從唐昕忽然搭上龐國棟、到龐振宇突然失蹤、鍾家琪喺在最後一刻突然出現，隨即結束等，都令觀眾甚至係演員一頭看得不明所以，引起網民批評。
女主角陳瀅亦表示，佢雖然是女主角，但就係最唔了解故事嘅人。而方力申就表示佢拍咗幾個版本，但最終導演無用。葉念琛回應嘅時候就話，以前好多劇集都係開放式結局，最重要係讓觀眾對結局上心同埋引起討論。而當被問到係咪為續集鋪路嘅時候，佢明言有考慮。
《超能使者》係香港無綫電視製作嘅時裝電視劇，喺2022年10月首播，由陳展鵬、唐詩詠、陳山聰同劉穎鏇領銜主演，並由劉佩玥、沈震軒、王君馨、林子善、伍樂怡同歐瑞偉聯合演出，監製文偉鴻。套劇用一班身懷超能力嘅超級英雄做主題。
《青春本我》係香港無綫電視製作嘅時裝電視劇，演員班底主要係《聲夢傳奇》第一季學員同埋《盛·舞者》參賽者，由炎明熹、姚焯菲、鍾柔美、詹天文、張馳豪、黃奕斌、何晉樂、冼靖峰、王灝兒同吳業坤主演，文凱婷、潘靜文、林君蓮、林沚羿、蔡愷穎、劉展霆、李紹堅、林智樂、孫漢霖、朱敏瀚、林子超、麥秋成同陳苑澄聯合演出，監製彭幼芳。
《廉政行動2022》係香港無綫電視同香港廉政公署聯合拍攝製作嘅時裝電視劇，喺2022年5月首播，由袁偉豪、譚俊彥、蔡思貝同陳敏之領銜主演，並由陳曉華、姚嘉妮、譚凱琪、謝東閔、吳家樂、周志康、邵展鵬同陳明憙聯合主演，監製林超賢、曾勵珍、羅香蘭。
埠頭靠水，水文常變，因沙泥沖積，變成窄水、淺水或者內陸，大船不能通行，就唔再為埠。另外現代轉用貨櫃，貨櫃船食水深，現今重要埠頭，往往要近深水處。江與海，水深唔同，往往用唔同船，有所分工。而家行江叫內河船，食水較淺，運量不及貨櫃船，只行江埠，由海埠轉運到江埠，江埠轉運貨物到內陸。
海灣戰爭，又叫波斯灣戰爭，係發生喺1990年8月到1991年2月之間，因為伊拉克以武力入侵科威特而打嘅一場仗。由於伊拉克呢種地區霸權主義引起國際關注，最後演變成一場大規模戰爭。1991年初聯合國授權以美國為首嘅多國部隊，打咗42日仗，重創伊拉克。
《Flashlight》係英國歌手Jessie J為咗2015電影《Pitch Perfect 2》錄嘅原聲帶。呢隻歌由Sia、Christian Guzman、Jason Moore同Sam Smith寫。
閏月係喺陰陽曆之中，按日月運行，喺某啲年份，補返落去嘅月份。太陽一歲，約莫等如12.37個月。如整年齊頭十二個月，約莫三百五十四到五日，一年就少咗0.37個月，噉過年就越來越早，年同季節唔相符。因爲隔兩到三年，一湊夠日數，就補返個月，等日月周期差距拉近，平衡季節月相。
逾越節三日慶典，喺基督宗教嘅一啲宗派，例如天主教，係指聖週四夜晚開始計嘅三日，當中喺聖週四、耶穌受難節、聖週六同復活節日頭都有禮儀，但係新教就未必有三日慶典嘅事，而係可能淨係得耶穌受難節同復活節有禮拜。
通常起兵要成功先至可以叫「起義」，如果唔係當權者寫史書時就只會叫佢做「暴動」，例如1927年中國共產黨響南昌起兵反抗中國國民黨，最後失敗咗，國民政府就叫呢件事做「南昌暴動」，後尾中共成功控制大陸，就將件事正名做「南昌起義」。
每卷福音書都有佢嘅唔同特點、記法、啟示出耶穌嘅多方面，令人可以喺多方面認識上帝嘅獨生子耶穌基督。每一卷福音書都有佢特定嘅補充範疇，所以福音書比較著重於記載一位人物，而唔係故事，而且對耶穌講嘅嘢並唔注重先後次序，比較著重教訓嘅真理內容，同埋神跡嘅屬靈意義。
馬太、馬可、路加福音呢三卷福音書，所記錄嘅耶穌生平事跡，有共同觀點同類似風格，亦有好多共通嘅地方。佢哋嘅內容、情節相同、而且字詞大體一致，好似三個人一齊睇同一件事件，所以叫做「對觀福音」，又叫做「符類福音」。
根據《利未記》記載，上帝嘅子民經過六年嘅播種、剪枝、收割，就要俾土地歇息。嗰啲喺田上自然生長嘅產物係畀窮人收取嘅，餘低嗰啲就留畀野獸。上帝為咗避免佢嘅子民驚住之後唔夠物資，保證第六年所出產嘅可以足夠使用三年，而第七年就稱為「安息年」。
昂船洲，異字昻船洲，又叫仰船洲，《北京條約》誤寫盎船洲，亦有圖誤譯溫珍洲，係香港一島，喺九龍西面，維多利亞港北部。西九龍填海之故，家下同九龍大陸連埋。島北主要係船廠，南面係軍事重地，而西面就係葵涌貨櫃碼頭。
英國人來到香港水域，就叫呢個島做Stonecutters' Island。個名反映九龍一帶採石畀香港島維城、廣州唔同地方起屋嘅歷史。個島曾經開過石塘，好多人打石。大清咸豐十年，按《北京條約》割讓九龍半島畀英國，昂船洲都包埋響入面。
響日本佔領香港前夕，個島由英國陸軍接管，昂船洲亦都佈有炮臺，向北用來抵擋日軍。不過醉酒灣防綫守唔住，1941年12月11號，昂船洲畀日軍炮轟，好多軍人受傷，附近碼頭唔少商船都打沉。最後頂唔順要撤去香港島。
青嶼幹線係目前唯一連接大嶼山同香港其他地區嘅陸路通道，由青馬大橋、馬灣高架路同汲水門大橋組成。幹線全長3.5公里，分上下兩層行車。兩條橋嘅露天上層係三線雙程分隔快速公路，有蓋嘅下層就係兩條港鐵機場快綫同東涌綫嘅路軌，同埋兩條喺緊急時使用嘅單線行車道路。
汲水門大橋，又叫汲水門橋，係香港8號幹線青嶼幹線嘅一部份，長430米，連引道全長820米，橫跨汲水門，連埋馬灣同大嶼山青洲仔半島。車速限每小時80公里。佢駁住青馬大橋，係市區唯一去大嶼山、赤鱲角香港國際機場嘅車路。
汲水門大橋個橋面，離海面47米，橋塔高150米。佢用咗4800公噸鋼，73000立方米石屎。1992年12月21號動工，雙層設計，上層係快速公路，雙程分隔，各有三線，下層有蓋，係港鐵鐵路，畀兩條綫行，機場快綫同東涌綫，另外下層重有兩條緊急用嘅單線行車路。
青衣西北交匯處係喺香港嘅青衣島西北角石環嘅道路交匯處，亦係香港3號幹線同8號幹線一部分。交匯處包括8座總長6.5公里而且相連嘅天橋同一段快速公路，接駁青嶼幹線青馬大橋、青朗公路汀九橋、長青公路同青衣北岸公路，屬青馬管制區範圍，隧道人員獲授權執行《青馬管制區條例》。
2010年世界博覽會，又叫上海世博會，係一個嚮中國上海搞嘅世界博覽會，展期計劃嚮2010年5月1號至10月31號舉行。中國係第一次搞呢種咁大嘅博覽會。今次主題係「城市，讓生活更美好」。預計吸引世界各地7千萬人次參觀，總投資額450億美元，重貴過2008年夏季奧林匹克運動會。
智庫，又叫做智囊團，係一個針對政治、商業或軍事政策做調查、分析同研究嘅機構。通常唔係，不過通常都係政府或政黨附屬組織，話就係獨立研究。佢哋背後唔少同軍事、實驗室、商業機構或大學有連繫，部份以「研究所」做招牌。
吳係商朝到周朝喺今日蘇州一帶嘅古國。個國君源出自周朝王室，姓姬。呢個國家曾經好強，出咗春秋五霸之一嘅闔閭王，到闔閭嘅仔夫差時，吳國達全盛期，但旋即畀隔離嘅越國所滅。而家有人攷據認為吳國完全係個百越國，就懷疑吳王室唔係出自周天子血統。
吳國初期嘅歷史具體係點係唔知嘅。不過，司馬遷嘅《史記·吳太伯世家》有紀錄。周朝嘅古公亶父有三粒仔。大仔吳太伯，二仔虞仲，因為繼位嘅係佢哋嘅細佬季歷，佢哋唔想爭王位，於是出走到吳地來讓位，史稱太伯奔吳，據文獻話，佢先出走到衡山，再去到太湖一帶。
因為當地人撐佢哋，於是佢哋就做咗當地諸侯。後來季歷想嗌返兩位兄弟返中原，吳太伯同虞仲不單之唔制，重斷髮紋身。嗰時紋身係異族風習，佢哋紋曬全身意思就係再都唔返中原。太伯同虞仲自己喺吳地立國，國號「句吳」，之後太伯過咗，無仔，就由虞仲繼位。
第19任君主壽夢即位後就改國號，將「句吳」嘅「句」字去咗，叫「吳」，並且自己稱王，叫吳王。到第24任君主闔閭時係吳國最強勢嘅時候。佢起用兩位名臣孫武、伍子胥，令吳國強到差啲打到當時嘅超級大國楚國滅亡。
上海環球金融中心係一棟摩天大廈，位置喺上海浦東新區陸家嘴金融貿易區世紀大道100號，2008年到2014年期間係中國大陸第一高樓，跟著畀上海中心大廈超過咗，而家係世界第十四高樓、世界最高嘅平頂式大廈。
上海環球金融中心喺1997年8月27號奠基，原計劃高度460米，地面94層，花費81.7億人仔，但後尾受到咗1997年亞洲金融風暴嘅影響，工程就停咗有成6年。去到2003年2月13號復工嗰時，因為設計高度俾其他摩天大廈築計劃超過咗，復工後嘅大廈就改埋設計方案，加咗7層，即係地面101層，有492米咁高。
有人覺得個大廈原本嘅圓形方案仲靚啲，造型亦啱返美學觀點入邊嘅簡約同流線型風格，兼且同週邊嘅東方明珠、上海國際會議中心呢啲同样以圓形做設計嘅建築仲協調多啲，但亦都有人套用傳統嘅「天圓地方」嘅觀念，話矩形嘅設計都幾好。
大樓地面101層，地底3層，樓層總面積係377,300平方米，樓層規劃地底2樓至地面3樓都係做商場，3到5樓係做開會嘅設施，7樓到77樓就冚嘭唥係做辦公室，其中有兩個空中門廳，分別喺28到29樓同埋52到53樓。
79到93樓係畀咗凱悅集團打理嘅上海柏悅酒店，90樓設咗兩部風阻尼器，94到100樓就係觀光、觀景嘅設施，有成三個觀景台，其中94樓係「觀光大廳」，係一個750平方米嘅展覽場地及觀景台，樓層淨高係8米，離地有423米，喺度可以搞唔同類型嘅展覽活動，97樓係「觀光天橋」，離地有439米。
而喺第100層仲有設計個最高嘅「觀光天閣」，有55米長，離地面係有474米咁高。2009年8月27號，上海還球金融中心100層觀光天閣獲得咗健力士世界紀錄「世界最高觀光廳」嘅認證，同日，上海柏悅酒店亦獲得咗健力士「世界最高酒店」嘅認證。
大樓喺90樓設置咗兩部風阻尼器，各重150公噸，使用感應器測出建築物遇風嘅搖擺程度，又通過電腦計算嚟控制阻尼器喐嘅方向，咁翻風嘅時候棟樓就唔會岌得咁犀利，而預計呢兩部阻尼器亦將成為世界最高嘅電腦自動控制阻尼器。
呢個工程嘅相關部門指出，位於台北市已經起好嘅台北101大樓嘅高度包括60米尖塔在內，就實體高度嚟講，環球金融中心屬於世界第一，但以美國權威建築機構CTBUH所訂定嘅高度計算嚟講，又仲係低過臺北101，加埋復工後工程速度已冇阿聯杜拜嘅哈利法塔咁快，直至被超越，嗰時先計劃定位係中國大陸第一高樓同世界第三高樓。
繼上海環球金融中心之後，中國各地都陸續傳出新嘅摩天大樓計劃繼續角逐中國第一高樓嘅頭銜。呢啲計劃包括天津起緊嘅中國117大廈、武漢起緊嘅武漢綠地中心同武漢周大福金融中心、同位於上海嘅上海中心大廈同深圳平安國際金融中心。
棟樓開始起嗰時，相關部門就擬定咗同發展大廈之間起天橋嘅計劃，原本計劃以地下道方式連接，但有專家話上海環球金融中心同金茂大廈兩幢摩天大樓之間得一條馬路之隔，如果仲開挖地下道，咁上海地面沉降嘅狀況將變得更加嚴重，同時陸家嘴地區複雜嘅地下管線系統之間亦都冇幾多地方留畀地下道，最屘趨向於起「陸家嘴天橋」嘅方案。
2007年1月9號上晝，一名中國日報記者喺施工工地準備影起緊嘅上海環球金融中心嘅相嘅時候，俾工地保安夾硬制止，跟住又嚟咗幾個保安，對佢進行毆打，呢位記者當時就講「班工人都話，平時好多外國人路經呢度影相都無人出嚟阻，中國人嚟反而捱打」，後尾經過浦東警方協調，工地保安負責人出面向姓高記者致歉，並達成調解協議。
2007年8月14點下晝4點30分，仲未完工嘅大樓工地發生火燭，着火嘅係48樓，濃煙直衝到75樓，推估事故原因可能係工人喺焊接時有火花跌落，遇到易燃物而引起失火，當時施工工人撤離晒，未造成人員傷亡，但由於雲梯高度唔夠，因此消防員利用大樓本身嘅𨋢進行滅火，5點45分時火燭被撲滅。
浦東新區係中國上海一市轄區，範圍包括黃浦江以東，去到長江口之間嘅三角形區域，南面同奉賢區、閔行區接壤，西面同徐匯、盧灣、黃浦、虹口、楊浦、寶山6區隔住個黃浦江相望，北面同崇明縣隔住個長江相望。全區面積1,210.
大概響公元618年，長江口外海度開始突出兩嚿沙洲，收尾到咗明末清初，形成咗一個完整嘅崇明島。最先有人上島定居喺公元696年。到公元705年，響個西沙島度設咗鎮，起咗個名叫「崇明」。收尾經歷無數次行政更替，直到1958年12月1號由江蘇併入上海，成為上海嘅直轄縣。
五四運動係中華民國一次社會運動，1919年5月4號喺北洋政府治下嘅京兆地方發生。呢次運動包括以青年學生為主嘅學生運動，以及廣大市民同商人等基層同中層都有廣泛參與嘅社會運動。成個運動包括示威、遊行、請願、罷課、罷工同暴力對抗政府等多種形式。
事件起因係，第一次世界大戰結束之後，喺巴黎和會，列強將德國喺山東嘅權益轉讓畀日本，即係山東問題。當時北洋政府唔能夠捍衛國家利益，協調失敗，引起國人極度不滿，從而上街遊行以及罷學、罷工，罷市表達不滿。當時最著名嘅口號之一係「外爭國權，內除國賊」「捍衛主權，內除國賊」。
中國嘅教育制度喺清末嘅新政之中已經學習西方同埋日本嘅學制，到咗民初，高等教育獲得進一步嘅發展，喺北京大學校長蔡元培嘅領導下，引進咗開放嘅學風，提出「思想自由，相容並包」嘅辦學方針，李大釗、陳獨秀、章士釗、胡適、辜鴻銘、劉師培、魯迅、錢玄同、吳梅、劉半農等俾人請咗喺北大教書，同時培養學生獨立自主開放進步嘅思想同埋精神，呢種思想同埋精神成為咗五四運動嘅重要動力。
1915年，日本提出二十一條，北洋政府喺5月9號，接納咗其中大多數嘅要求，呢啲原本日方要求保密嘅協定，俾新聞界知道咗，激起咗民族主義嘅情緒，令中國知識分子同埋民眾對於日本以及「賣國」嘅政府強烈不滿，被認為係國恥，同時亦引發唔少嘅反日活動，呢種情緒喺五四運動裏面進一步發展而發揮作用。
1917年8月14號，北京政府向德國宣戰，成為咗第一次世界大戰嘅「參戰國」。1918年初，日本向段祺瑞控制嘅北京政府提供咗大量貸款，並且協助組建同埋裝備一支中國參戰軍，啲貸款重俾人用喺安福國會龐大嘅賄選開支。
北京政府喺換文入面，對日本嘅提議「欣然同意」，駐日公使章宗祥向日本政府親自遞交換文，後嚟俾北京學生打。中國對德宣戰，同日本一齊都係戰勝國，但係德國喺山東嘅權益就收唔返，反而俾日本擴大咗，呢一份換文就成為巴黎和會上日本強佔山東嘅藉口。
1918年11月11日，協約國與同盟國代表正式簽署停戰協議，史稱「貢比涅停戰」，又稱康比涅停戰。1919年1月，第一次世界大戰戰勝國喺法國巴黎召開「和平會議」，對戰敗嘅國家進行審判。喺會議上，中國政府代表提出廢除外國在華勢力範圍、撤退外國在華駐軍等七項希望、取消日本強加嘅「二十一條」及換文嘅陳述書，但被拒絕。
巴黎和會冇當中國係戰勝國，決定將德國喺中國山東嘅權益轉交日本，只係歸還八國聯軍侵入北京時被德國掠走嘅天文儀器。北洋政府仲準備喺呢條合約上簽字。消息傳到中國之後，北京學生群情激憤，學生、工商業者、教育界同好多愛國團體紛紛通電，斥責日本嘅無禮行徑，並要求中國政府堅持國家主權。
喺呢種情況下，和會代表提出關於山東問題嘅說帖，要求歸還中國喺山東嘅德租界同埋膠濟鐵路主權，以及要求廢除《二十一條》等合法條件。但結果，英、美、法、日、意等國唔理中國民眾呼聲，終於喺4月30號簽訂《協約國和參戰各國對德和約》，即《凡爾賽條約》，仍然將德國喺山東嘅權益轉送日本。
1949年中華人民共和國成立之後留咗喺中國大陸，之後做過中央人民政府副主席同國家副主席，名義上代理過國家主席。喺文化大革命受過迫害，1981年臨死嗰時俾人接納入咗中國共產黨，全國人民代表大會常務委員會畀佢「名譽國家主席」嘅稱號。
四人幫係指文化大革命後期、中國共產黨第十次全國代表大會之後形成嘅一個政治集團。成員包括江青、張春橋、姚文元同王洪文四個人。江青係毛澤東第四個老婆。而張春橋、姚文元同王洪文就係毛澤東由上海提拔到中央嘅。
間博物館喺1950年籌備起，1952年12月正式開放，當時展館就喺原本上海跑馬廳，後尾搬到河南路原中匯銀行大廈。 1993年，喺當時馬承源同汪慶正館長之下，將新館搬到上海市中心人民廣場。 1996年，新館正式開館。
外灘，又叫上海外灘，係中國上海黃浦江沿岸一區，喺大清後期到民國初期係上海嘅中心商業區，有好多西方金融機構嘅辦公大樓，嗰時係成個遠東最主要嘅金融中心，畀人叫做「東方華爾街」。中華人民共和國成立後，外資公司全部撤走，不過嗰度啲西式建築無乜點拆到，只係改做第啲用途，令嗰度嘅建築特色可以留存到今時今日。
1963年嚴順開喺中央戲劇學院表演系畢業，分配到上海滑稽劇團做演員。1981年初次登上銀幕，主演電影《阿Q正傳》，憑住呢套電影獲得第6屆大眾電影百花獎最佳男演員獎、第2屆瑞士維韋國際喜劇電影節最佳男演員金手杖獎。
1983年，喺中央電視台第一屆春節聯合晚會度表演小品《阿Q的獨白》，首次運用咗「小品」呢一個表演形式。1988年自編自導自演喜劇電影《阿譚內傳》。1993年喺中央電視台春節聯歡晚會度表演小品《張三其人》。
張愛玲 係中國現代女作家、劇作家同翻譯家，佢對中文現代文學同文化都產生咗好重要嘅影響，除咗佢寫啲劇本，佢嘅大部份小說都被改編到電影同電視劇，比較出名嘅有金鎖記、傾城之戀、紅玫瑰與白玫瑰、半生緣、不了情、色戒，翻譯過海上花開、海上花落、愛默生選集同老人與海。
上海電視節又叫上海國際友好城市電視節，1986年12月10號由上海市人民代表大會常務委員會批准成立。依家嘅上海電視節已經係亞洲重要嘅國際電視交流平台之一，具有評獎、市場、論壇等多項功能。活動內容包括節目評獎、節目市場、設備展覽三項，初頭係兩年一屆，2004年後改做一年一屆。
同濟大學前身係1907年由德國醫生創辦嘅「德文醫學堂」，第二年改名做「同濟德文醫學堂」。「同濟」係上海話對德文「Deutsch」嘅諧音，亦有「同舟共濟」嘅意思。1923年同濟成格做大學，1927年由國民政府接管，改名「國立同濟大學」，1949年由中共政府接管後，取消咗用德文教學嘅傳統。
華東理工大學，係中國上海一間公立大學，1952年創校，由上海嘅上海交通大學、震旦大學、大同大學、蘇州嘅東吳大學同無錫嘅江南大學5間院校嘅化工系合併而成。大學主校區喺徐匯區，另有兩個校區喺奉賢區同金山區。
1949年10月，上海市立實驗戲劇學校改名做上海市立戲劇專科學校。1952年全國高等院校院系調整，山東大學藝術系戲劇科、上海行知藝術學校戲劇組併入呢間學校，並改名做中央戲劇學院華東分院。1956年正式命名上海戲劇學院，係文化部直屬高等專業藝術院校，熊佛西擔任首任院長。
學校有4個校區。華山路校區係表演系、導演系、戲劇文學系、舞台美術系、音樂劇表演藝術中心同創意學院所在地。蓮花路校區係戲曲學院、電影電視學院以及附屬戲曲學校所在地。虹橋路校區喺上海國際舞蹈中心，2017年3月正式啟用，現有舞蹈學院同附屬舞蹈學校。
上海申花足球會，係中國上海嘅一間足球會，前身係喺1951年成立嘅上海足球隊，1993年改組叫而家嘅名，2014年由綠地集團接手，改名做上海綠地申花足球會，2021年2月9號，根據中國足協關於足球會名稱中性化嘅要求，恢復番原本嘅名。
錢其琛係中國大陸嘅政治人同革命家，江蘇嘉定縣人，喺天津出世。1942年加入中國共產黨做上海地下黨中學區委委員同區學委書記，期間亦先後去過上海做《大公報》社職員、徐匯、長寧、楊浦區黨委委員、共青團區委書記、共青團中央辦公廳研究員，從1955年開始先後做過駐蘇聯使館二等秘書、高等教育部留學生司處長、對外司副司長，駐蘇聯使館參贊、駐畿內亞大使、駐畿內亞比索大使、外交部新聞司司長、外交部副部長、外交部長、國務委員兼外交部長、副總理兼外交部長，及中共12～15屆中央委員，14～15屆中央政治局委員。
期間亦出席過第43～52屆聯合國大會、聯合國安理會部長級會議、第24～28屆東盟外長會議、東盟地區論壇首次會議、第3～9屆亞太經合組織部長級會議、唔結盟國家首腦會議同埋聯合國禁止化學武器會議，1997年亦參加過香港回歸儀式。
哈同喺1851年出世，屋企係巴格達嘅一個貧窮嘅猶太人家庭，原名סאלח חרדון  。到1856年佢就跟著父母搬到咗印度孟買，仲加入咗英國籍。佢喺當地入讀咗大衛·沙遜資助嘅慈善學校。到1872年佢一個人去咗香港，第二年轉到去上海入職沙遜洋行，做收租員兼看門口。
哈同同夫人羅迦陵仲有喺杭州西湖嘅孤山平湖秋月左近，佔咗好大片地，喺1919年起咗個園林建築「羅苑」。羅苑喺1927年被國民革命軍收繳咗，以1銀元租低個地方，喺1928年成立咗國立藝術院。宜家係平湖秋月景點嘅一部分。
1931年6月19號哈同喺愛儷園因病離世，留低咗高達一億七千二百萬元嘅巨額遺產，單係羅女繳納嘅遺產稅就達1,800萬元。羅女跟著喺1941年過埋身，因兩夫婦留低嘅遺囑有好大出入，引發咗曠日持久嘅哈同遺產案。
1957年，沙葉新喺南京市第五中學畢業，考入華東師範大學中文系。1961年大學畢業，保送入上海戲劇學院戲劇創作研究班學習。1963年喺上海人民藝術劇院擔任編劇。1985年做上海人民藝術劇院院長，1993年辭職。
1833年，Bani Yas氏族嘅阿勒馬克圖姆王朝喺「無抵抗」嘅情形下離開咗阿布扎比並搬去杜拜。從此，杜拜呢個新嘅獨立酋長國，同阿布扎比酋長國正式分離。Qawasim族企圖掠奪杜拜，但遇到阻滯。1835年，杜拜同特魯西爾酋長國嘅其餘部份同英國簽署咗海上停戰協定並喺20年後簽訂「永久停戰協議」。
杜拜屬亞熱帶氣候，杜拜夏季氣溫高達45℃以上，局部沙漠地區有細沙塵暴。冬季最低氣溫一般喺11到13℃左右，史上最低氣溫係7℃。杜拜降雨量喺最近幾十年加咗啲，年降雨量491.2 mm。杜拜夏季濕度偏高，令到體感唔舒適。
鹿特丹因為係港口城市，所以經濟係以航運為主。佢係歐洲最大港口，世界第七大港口，亦都遠洋貨物進出歐洲嘅大門。貨物喺鹿特丹，可以用內河船、火車同埋貨車運到歐洲其他地方。喺2000年開始，鹿特丹就起咗一條高速鐵路通去德國。
釜山係2002年亞運會同2005年APEC會議嘅承辦市。行政上，釜山係個有自治權嘅大都會。2005年11月14號釜山宣布申辦2020年夏奧運，畀東京攞咗之後就改爲申辦2024年或者2028年嘅夏奧運。
朱鎔基係中國共產黨同中華人民共和國前領導人，做過國務院總理、副總理、中國人民銀行行長，又係第十四同十五屆中共中央政治局常委。湖南省長沙市人。佢係明太祖朱元璋嘅後代，祖籍安徽鳳陽。朱鎔基做事雷厲風行，有綽號叫「經濟沙皇」，佢又精簡政府機構，同時打擊貪污同走私活動，遠華集團走私案就係佢嘅傑作。
俞正聲，浙江紹興人，中國共產黨、中華人民共和國重要領導人之一。1963年北京四中畢業，做過中國殘疾人聯合會副主席、煙台市長、青島市長。1992年中共十四大落選。收尾做咗中共山東省委常委、青島市委書記。
1998年入朱鎔基內閣做建設部部長，2001年做湖北省委書記，2002年當選中共中央政治局委員，2007年做上海市委書記。2012年當選中共中央政治局常委，2013年當選全國政協主席，一直做到2018年。
貴族英式早餐係英國飲食文化嘅重要部分。同其他歐洲國家唔同嘅地方係夜晚先有豐富饗宴，佢哋嘅歐陸早餐主要係麵包加咖啡同埋少量肉奶製品嘅簡單配搭，但係英國菜正相反、嗰度嘅飲食名氣雖然唔大，英式早餐就以菜點豐富出名。
無從考究，但馬來西亞版本嘅由來據說係，清末時期，華人為咗逃離國家嘅動蕩不安，紛紛遠涉重洋來到咗南洋謀生計。嗰時嘅英屬馬來亞，英國喺馬來亞搜刮咗好多嘅資源需要運送返英國，喺巴生起咗深水碼頭。當時唔少中國百姓由於知識水平唔高，來到馬來亞亦只能夠以勞動賺取人工。
喺巴生河谷採挖「錫米」嘅華人，為咗維持長時間嘅體力消耗同適應熱帶地區嘅氣候，需要進補，但佢哋唔捨得買啲昂貴嘅中藥食譜。於是就用豬骨同一啲普遍常用嘅中藥，以及一啲家傳嘅偏方一齊熬成湯，呢個就係最早嘅肉骨茶。
當時多來自福建泉州嘅中國人按照家鄉嘅習慣，將藥湯叫做「茶」。肉骨茶唔止好味、營養豐富，重提供所需嘅能量，更加可以抗風濕，又可以耐肚餓，一下就喺勞工間流傳起來。慢慢，肉骨茶就成咗新馬兩地人人鍾意嘅美食。
由於伊斯蘭教唔准食豬肉，肉骨茶喺馬來西亞亦出現咗「清真版本」，以雞肉取代豬骨，稱之為「雞骨茶」。而當豬流感爆發期間，由於當地居民因為疫情擴散而對豬肉恐慌，當地食店除咗改賣清真版本之外，甚至會用海鮮來取代豬肉，又或研發出「齋」嘅「肉骨茶」。
椰漿飯傳統上係當早餐食嘅，清晨開始就喺馬來西亞路邊檔口販賣，依家喺街市檔口普通餐廳都有售賣。通常以報紙、油紙或者香蕉葉包住賣嘅。無論如何，亦有啲餐廳將佢當作午餐或者晚餐食，讓佢有機會被認為係一大佳肴。
地支係中國古時嘅一種文字排序符號，一共有十二個字，即係「子」、「丑」、「寅」、「卯」、「辰」、「巳」、「午」、「未」、「申」、「酉」、「戌」同埋「亥」，循環使用。古時成用嚟命名、排序、記時等。現代都有用十二個地支嚟排序，對應羅馬字母「k」至「v」。
長沙灣道係香港新九龍一路， 起自旺角太子尾，貫通深水埗、長沙灣，去到荔枝角。道東南駁彌敦道，西北駁葵涌道，約莫3.3千米。長沙灣道因為起得闊，替咗青山道個位，做咗旺角到荔枝角嘅要道。另外，全條馬路地底，都係港鐵荃灣綫。
成條路都喺原長沙灣個海灘，對出海灣嘅填地上便。因為填海遲過深水埗同荔枝角，呢段好遲先起。最初係深水埗營盤，喺欽州街到東沙島街之間，即係今日長沙灣政府合署、怡靜苑同怡閣苑。過咗營盤，1950年代初都係海。
由欽州街到長沙灣郵政局近光昌街一段直路，主要有長沙灣政府合署、麗閣邨、九龍工業學校、長沙灣遊樂場、長沙灣消防局、元州邨、深水埗運動場、長沙灣體育館，成段多數係公屋同公共設施，有少數私人樓。長沙灣地鐵站響東京街同發祥街之間嘅地底。
長沙灣道荔枝角一帶，好早經已填咗海，作軍事用途。之不過，當時唔叫做長沙灣道，只有青山道同荔枝角道。後尾呢帶連轉咗做荔枝角煤倉同美孚油倉。今日長沙灣道同葵涌道、荔枝角道、青山道平排呢佈局，係1960年代尾到1970年代頭嘅事。
長沙灣道近荔枝角，係荔枝角交匯處，呢處同甘泉街、長順街、蝴蝶谷道同埋荔枝角道交界。蝴蝶谷道路到美荔道一段，係條單程路，只有去旺角方向。反方向嘅車，就行同佢平排嘅荔枝角道。佢道中間夾住葵涌道天橋。而近交匯處，可以畀車轉入青山道入葵涌。
呢段路因為夾喺青山道同葵涌道中間好窄嘅位，並無乜特別建築。靠青山道嗰邊對住石牆，青山道喺佢上便，過青山道就係荔枝角醫院同荔枝角收押所。而另一邊，過葵涌道天橋同荔枝角道，係美孚新邨第四期、九龍巴士廠兼總部、荔枝角消防局。
元洲，原寫圓洲，係香港一笪地方，響家下新九龍深水埗裏面，大約家係長沙灣道、大埔道、南昌街同桂林街框住個範圍。未發展做市區之前，元洲原本係條村，位置響原深水埗北便。佢隔籬有三條村，東南便有田寮，西便有菴由，西北有 Ma Lung Hang。
元洲呢個名，好可能係由圓洲而來，原本可能係圓形嘅島，不過呢度唔係歷史要地，不見經傳，無從稽考。元洲東面係有條涌，流去原深水埗北便，呢條涌最後變成今日南昌街條暗渠。而村北面又另一條。元洲周圍都幾平，有兩條涌水源，所以好啱種田。
元洲街跟住長沙灣填海，拉到好長。後尾1965年響長沙灣新填地，政府起咗元洲街政府廉租屋邨，減筆元洲街邨，即係家下元州邨。不過條邨同元洲個位置爭好遠。除咗元州邨，元洲街公共圖書館同埋香港扶幼會元洲宿舍個名都間接來自元洲。
大窩西段由康樂園去到和合石，家下改咗名。喺一九九零年代中期，改名粉嶺公路。喺側邊起高速公路時，變成大窩西支路。而高速公路就叫粉嶺公路，而東邊就有大窩東支路。呢段有唔少鄉，好似九龍坑、泰亨、南華莆。因爲喺沖積平原，呢段路都比較直同平。
響新九龍嘅青山道同響新界嘅青山公路夾埋係全香港最長嘅路。由深水埗開始，連住新界南西北三個地區。亦都係香港早期嘅遠程道路，方便英國接收新界管治。不過無論邊度，條路嘅英文名都係叫Castle Peak Road。
深水埗警署，Sham Shui Po Police Station）係香港警署，喺深水埗荔枝角道同欽州街街口。喺1925年起好，有三層樓高。深水埗警署喺1988年被評為三級歷史建築，2009年12月18號改評為香港二級歷史建築。
新九龍係香港九龍嘅擴展部份，範圍由南面嘅界限街，到北面同東面嘅琵琶山、鷹巢山、煙墩山、獅子山、慈雲山、飛鵞山、大老山、大上托、五桂山等等山脈之間。新九龍原本係新界地方，即係英國1898年租借新界一部份。
響英國1860年得到九龍半島之前，九龍同新九龍當係一個整體。九龍成個半島大部份係九龍山，即係界限街以南，到尖沙嘴嘅山，而新九龍就係半島以北就到山脈之間，有唔少平地。因為九龍山唔係咁啱耕田，所以九龍唔係咁多人住，相反新九龍有平地，有河水，有唔少村開響呢度。
到咗南宋末期，蒙古軍南下攻宋。宋軍無力抵抗，兩位走難皇帝仔，帝昰同帝昺，畀蒙古軍華南沿岸一路追到家下新九龍呢一帶。宋帝，同埋佢嘅官兵，就響家下九龍城、馬頭涌一帶落腳。村民見皇帝來梗係落力招呼。因為佢響舊時馬頭涌口個山仔抖過，所以座山自此起就叫聖山，山上面有個位叫宋皇臺。
大明國到咗後期，沿海有倭寇之禍。唐人同倭人勾結做海盜，走私打家劫舍乜都做。因為咁，大明就加強海防。九龍灣呢個產鹽要地，有官富巡司駐守。之後大清滅大明，雖然呢個時間無倭寇，但係好多大明子民唔順滿人大清統治，出海做海盜。
所以海盜仍然都係咁猖狂，新九龍呢度係海邊，當然會當災。大清皇帝最後出招，實施海禁，唔畀人住響海邊，要啲人搬入內陸，斷海盜糧草。就係咁，新九龍變成無人住。雖然呢招係對付海盜，但係搬村都係傷民。廣東官員見到民間咁慘，就上奏畀居民返返海皮住。
皇帝最後都收返海禁令，但係因為搬村太辛苦，死好多人，唔係好多人搬返返來。大清平定臺灣初時，海盜雖則無咗大靠山，但係仍然咁犀利。搬返九龍灣嘅居民，有幾條村試過畀海盜殺晒。所以呢度嘅人雖然有咁耐歷史，但係咁經過呢幾次劫難，家勢大為減弱，好多連族譜都無埋。
大清國為咗填補呢度人口減少，就鼓勵客家人搬來海邊，自始香港全境，香港島、九龍、新九龍、新界都住咗唔少客家人，甚至比本地人多。客家人搬來香港一直都無停過。1841年英國響大清身上得到香港島，1860年英國永租九龍半島，呢段時間，香港市區發展得快，要好多石起嘢。
刻苦耐勞見稱嘅客家人，把握呢個機會來香港島，九龍同新九龍各地打石。新九龍打石個嘅地方就集中響東面，客家就結集成村，開成四山，即係牛頭角、茜草灣、茶果嶺同鯉魚門。呢四山村長，有半官方色彩，就好似代表大清九龍寨城管呢度開石生意同工人。
而防務方面，大清見香港島落入英國手，就立即響九龍城一帶起九龍寨城，加強九龍防務。不過因為英法聯軍北上打天津、北京，最後九龍半島都落入英國手。英國人響九龍同新九龍邊界上面，即係今日界限街上面，起咗一條好長嘅竹籬，分隔開兩邊。
到咗1898年，英國趁法國租到廣州灣，就要大清租埋新界，等佢可以加強防守。英國同大清討價還價，英國最後租到新界，但大清響唔影響英國防務，可以保留九龍寨城同碼頭。就咁樣，新九龍呢帶既然響條約之內，就交咗畀英國喇。
英國得到新界之後，新九龍一帶仍然係鄉村地方。不過為咗統治新界，就由新九龍開始起路，有北向沙田嘅大埔道，西向葵涌嘅青山道，東向清水灣嘅清水灣道，上北便九龍山脈嘅沙田拗道，響東面山腰山脊行，去到鯉魚門嘅安達臣道。
而因為九龍大角嘴有大同船塢，側邊嘅深水埗市集村落，政府就規劃做市區，等工人可以響度住。而新九龍山腰到山腳底，好多地方都劃做墳區。1910年代九廣鐵路英段由九龍芒角入新九龍，響九龍塘同九龍仔之間個山邊，去到煙墩山底，過煙墩山隧道到沙田。
1916年，何啟同區德開公司發展九龍灣海皮，響蒲崗南面填海，諗住起啟德濱呢個花園洋樓。填海分兩期，1920年同1927年各完成一期。不過好唔好彩，呢間公司執咗，塊地就畀返政府。而政府就私人同埋英軍搞機場。
響1945年後，九龍寨城以東仍然有好多村，有九龍十三鄉之稱。十三鄉包括沙埔鄉、衙前圍鄉、竹園鄉、大磡鄉、元嶺鄉、沙地園鄉、坪頂鄉、牛池灣鄉、坪石鄉、牛頭角鄉、茜草灣鄉、茶果嶺鄉、鯉魚門鄉。不過因為國共內戰，好多難民嚟香港。
旺角古時叫做芒角，因為嗰度芒草叢生，地形好似一隻牛角伸咗入海嗰度咁，所以啲人叫嗰度做芒角嘴，附近嘅村落就得咗芒角村呢個名。2004年5月喺通菜街同豉油街鬧市交界嘅一個深度只有兩米嘅渠務地盤裏面，發掘咗好多東漢、晉朝同唐朝嘅陶器以及製陶工具出嚟，即係話喺千幾年前，已經有人住喺旺角。
芒角村喺而家嘅洗衣街附近，以前多數都係種菜、種花、養豬同養雞。不過自從1860年，芒角跟住九龍半島割讓畀英國之後，芒角村嘅村民就開始將自己種嘅花、蔬菜同自己養嘅禽畜拎去港島賣。當時嘅人多數坐蜑民嘅船過海，但係啲蜑民成日將個「芒」讀咗做「望」。
到咗一九零九年，香港政府開始呢度填海，起咗個避風塘，而附近亦開始有碼頭同馬路。二十世紀二三十年左右，望角又見芒角、旺角混用，旺就係興旺咁解。嗰時嘅旺角重係一個工業區，四周圍都係製煙廠、棉織廠同五金廠。
洋樓，相對於唐樓，嚮唐人嘅地方泛指所有西式樓宅，亦包括堆東洋式嘅外國風格建築物。洋樓嘅稱呼，係由於以前唐人鍾意將外國嘢前面加個「洋」字，例如洋人、洋船、洋酒、洋娃娃、洋行、洋蔥、洋務、洋銀、洋服咁，所以就有「洋樓」呢個叫法 。
一九二四年之前，太子道叫宜華徑，英文Edward Avenue。一九二四年，英文改成Prince Edward Road，而中文名就有好多個，先後有愛德華皇子道，英皇子道，最後係太子道。香港日治時期一度叫鹿島通。
深水埗運動場，香港田徑運動場之一，喺長沙灣興華街三號，介乎長沙灣道同荔枝角道之間，另一邊為長沙灣徑，英文叫Sham Shui Po Sports Ground。行政上歸深水埗區。設施有運動場、草地球場、籃球場、投球場，以及十一人足球場、七人足球場。
物業有平台花園、兒童遊戲室、室內游泳池、太陽燈室、全能健身室、桑拿浴室、健身舞室、多用途室、音樂中心、卡拉OK室、視聽電影室、桌球室、壁球室、Cyber Cafe、圖書館、大型水族觀賞廊、箭藝練習場。
1968年10月28號，荔枝角大橋及葵涌道正式落成通車，連接九龍西同新界西，取代青山公路葵涌段，成為要道。荔枝角大橋橫過當時重未填海嘅荔枝角灣，係香港首條跨海大橋。二十世紀八十年代尾，荔枝角灣填地，拎來起公共設施，自此變咗地上嘅行車天橋。
啟福道係香港一條行車公路，香港5號幹線東面起點，響九龍觀塘區九龍灣，由香港7號幹線嘅觀塘道開始，中間經過香港2號幹線嘅觀塘繞道，去到啟德隧道，1.4公里長，大部份係架空路段。呢條路係東九龍往返將軍澳同港島其中一條重要嘅路。
漆咸道係香港九龍嘅一條路，分成漆咸道南同埋漆咸道北兩段。漆咸道最初只有大包米到紅磡一段，即係南段，後尾就拉長到去土瓜灣。新加嗰段地理位置比較北，所以叫漆咸道北，而本來嗰段就順理成章改名做漆咸道南。漆咸道頭嗰段喺1888年落成，當時叫做德輔道，1890年改名漆咸道。
漆咸道北由漆咸道南同康莊道交界行去土瓜灣馬頭圍道，喺嗰度接上東九龍走廊北行。漆咸道北同東九龍走廊都係5號幹線嘅成員。喺紅磡寶其利街同溫思勞街一帶有一條同漆咸道北平行嘅單線北行車路，同樣被視為漆咸道北嘅一部份，不過嗰段路同漆咸道北主幹道被行人路完全分隔，喺主幹道嘅駕駛人士唔可以直接駛入嗰段漆咸道北，反之亦然。
加士居道天橋係香港一條行車天橋，喺九龍京士柏到油麻地一帶，喺正加士居道近衛理道交界以西一段嘅頂頭，接駁渡船街天橋。呢條天橋係5號幹線其中一段。呢條天橋係條單線雙程道路，1977年起好，特色係中間穿過油麻地停車場大廈。
一般文都有機會叫刻。一刻嗰十幾分鐘，喺古時係短時間，個意思一直延用至。例如有卡通片叫相聚一刻。又例如稍等片刻，片刻就一刻時間都唔到，即係等一陣。又如刻不容緩，一刻時間都唔等得。又如即刻，就係當下依一刻，立即咁意思。
之不過，一年分約十二個月，生出以斗柄得出十二方位。日行喺十二方位邊處，計算時辰，得一日十二時，後來一時再二分初正，咁有廿四小時。百刻制同時辰制，數字唔可以整除。一時有八刻餘三分刻之一，一小時有四刻餘六分刻之一。
西元一六四四，大清順治元年，愛新覺羅福臨做皇帝，多爾袞攝政。同年李自城攻入大明京城北京，頓時大亂，大明皇帝朱由檢自殺，吳三桂引清兵入關，大清入主中原，然而人才缺乏。天主教教士，為咗要傳教，睇淮時機，主動投身，並將崇禎曆法改頭換面，獻上清廷。
大清此時要靠西洋天主教傳教士做欽天監。順治二年，西元一六四五年，改行時憲曆，廢百刻制改行九十六刻制，咁就方便佢哋同西洋換算。九十六刻制下，一刻正好同西洋一個骨一樣時間。因此當今通勝講何時何刻，就以九十六刻制計算。
刻由日間午時開始，過夜到另一日。由於日夜長短會慢慢變化，咁就發展到會記每隔一個節氣左右，晝幾多刻，夜幾多刻，亦會畫上昏同曉，昏曉之間，分成五份，就係更數。古時打更就係按漏上面嘅更點報時。由於昏曉時刻會變化，故此刻度會定時定候換嘅，同天文相配。
現今流通羅馬傳語嘅地區，古代住咗Celtae族同Rhaeti族人。Celtae人係講嘅話屬Celtic語族。而Rhaeti人同佢哋嘅話，因為資料唔多，無從分類，但係相信唔屬於印歐語系。到咗公元前15年，羅馬人出征阿爾卑斯山地區，打敗呢班原住民，將拉丁話帶到嗰處。
之後，嗰處嘅人就受羅馬人同化，同化過程估計有幾百年咁長。到咗約莫公元6世紀，原本嘅Celtae話同Rhaeti話已經失傳，尐人轉晒講羅馬人帶來嘅話，只以借詞嘅形式保留少量嘅原詞，呢尐原詞多數係花草、鳥獸、地方名，同埋阿爾卑斯山地區獨特嘅事物。
羅馬傳語最早嘅文書紀錄，係由拉丁文翻譯過來嘅傳道品。直到宗教改革，羅馬傳語嘅文字先致開始成形。由於羅馬傳語並無一個政治、文化中心，所以各方言之間，一直都無統一嘅正字標準。亦因為咁，羅馬傳語日漸俾德文取代。
雖然Chur市可以視為羅馬傳語嘅政治、文化中心，但係呢個成城市同時有主教駐響度，所以早就深受德文影響，由15世紀起已經全面德文化。不過，到咗20世紀，因為有唔少羅馬傳人搬咗去Chur市，又令Chur攞返羅馬傳語文化中心嘅地位。
羅馬傳語嘅正字標準Rumantsch Grischun係響1982年確立嘅。響70至80年代，羅馬傳語聯盟支持蘇黎世藉嘅語言學家Heinrich Schmid為羅馬傳語製定統一嘅文字標準。當時羅馬傳語五大方言各有自己一套文字，Schmid就揉合咗呢五種文字同埋德文嘅特點，平衡各方面嘅需要，創製咗一套羅馬傳人樂於接納同使用嘅新文字，用來統一羅馬傳語嘅文字。
由1996年起，Grischun邦正式使用呢套標準文字，而瑞士邦聯亦使用呢套標準來同羅馬傳人通訊。與此同時，各方言區仍然保留自己嗰套文字作為官方文字。標準文字有鞏固羅馬傳語嘅作用，有助挽救呢種瀕臨失傳嘅語言。
不過，實際上呢種標準文字並無預期中咁受羅馬傳人歡迎。有人擔心呢套人工文字會抹煞羅馬傳語方言嘅生存空間。但係亦有人比較樂觀，佢哋舉德文做例，認為標準德文都無令瑞士眾多嘅德文方言失傳，所以唔使太杞人憂天。
到咗2003年8月，Grischun邦議會通過議案，響學校引入標準羅馬傳文，而新出嘅教科書，就唔准再用五大方言文字來寫，一律要用標準文字。呢個措施可以慳番尐用來出書嘅本錢。而且，響已經高度德文化嘅地區，呢個措施可以方便啲學生當係外語咁樣，學返羅馬傳語。
1938年，羅馬傳語納入瑞士憲法，成為瑞士嘅第四種民族語言。到咗1996年，羅馬傳語正式列作瑞士邦聯政府嘅法定語言，意味住羅馬傳人有權用羅馬傳語寫信畀邦聯政府，並期待政府用返羅馬傳語回覆。憲法指明，呢種權利只限於母語係羅馬傳語嘅人。
羅馬傳語嘅文化創作，始於十六世紀中。其中一個里程碑，係1552年，Jacob Bifrun用Engadina方言撰寫嘅教會刋物《Christiauna fuorma》，正式印刷出版。之後，新約聖經嘅羅馬傳語譯本亦響1560年面世。
其實再早啲，響1527年，政治家兼軍事家Juan Travers都寫過首詩《La chanzun da la guerra dal chasté da Müsch》。另外有兩個改革者Philippe Saluz同Giachem Bifrun對羅馬傳語嘅文學發展都有重大嘅貢獻。
到咗現代，對羅馬傳語文學有重大貢獻嘅人，包括詩人Peider Lansel、Gian Fontana，重有編寫辭典嘅Andrea Schorta。而功勞最大嘅，非Heinrich Schmid莫屬。呢位蘇黎世藉嘅語言學家，為羅馬傳語聯盟製訂羅馬傳語正字標準，喺1982年發表。
羅馬傳語以往一直無統一嘅文字，五大方言各有自己嘅寫法。後來，蘇黎世藉語言學家Heinrich Schmid為羅馬傳語製訂咗一套正字標準，叫「Rumantsch Grischun」，響1982年發表。為咗令多尐人接受呢套新文字，佢盡量避開一尐唔順眼嘅串法。
響脊椎動物解剖學，腦垂體，或者叫垂體，係一個豌豆咁大，重0.5克嘅人體內分泌腺。佢係丘腦下低突起身嘅部份。腦垂體係人類嘅主腺體，佢控制其它冚唪唥嘅內分泌線體，比如甲狀腺同腎上腺等等，全部由腦垂體控制。
塔斯曼尼亞州，簡稱塔州，係澳洲唯一嘅島州，原名范迪門領，位於澳洲東南面，係一個呈三角形嘅大島，同澳洲本土最南面嘅維多利亞省首府墨爾本隔海相望。塔斯曼尼亞喺六個省之中佔地面積最細，係澳洲自然生態保護得最完善嘅地方，最大城市係首府霍巴特，人口50萬幾。
塔斯曼尼亞號稱「天然嘅州」，亦被譽為「蘋果嘅島」，亦有「澳洲版嘅新西蘭」之稱，以秀麗風光同埋樸素人文為特色。作為獨立島嘅地理令當地有較大嘅未開發天然地帶，全省約40%被正式列為國家公園、自然保護區或者世界自然遺產地，並且住咗啲特有動植物，例如袋獾。
第一個發現呢個島嘅歐洲人係荷蘭探險家鄧雅品，時為1642年11月24號。佢用荷屬東印度總督范德文嘅名去同個島起名。之後，英國人將名簡化做范德文領。1777年，占士曲嚟到呢度，同日後嘅歐洲航海家為呢個島加添好多好有歐洲色彩嘅名。
鄧雅品重喺1642年「發現」咗塔斯曼尼亞東南部嘅貝寧島。呢個島同塔斯曼尼亞本島之間被德嘉圖海峽同暴風灣隔開。1792年法國探險家布魯尼·莊·德嘉圖勘測呢個島並以佢命名，而本來嘅澳洲土著名就係「Alonnah Lunawanna」。
法國網球公開賽係每年5月至6月喺法國巴黎舉辦嘅網球比賽，佢係四個大滿貫系列賽之一，亦係全年入面第二個，喺澳洲網球公開賽之後。呢個比賽喺沙地打，另外如果打到第五鋪要決勝嘅時候，係冇搶七，會無限刁時去到其中一個人領先對手兩分。
法國網球公開賽嚮1891年開始舉行，開頭佢只係法國內部嘅比賽。1897年，有埋女子組。1925年，呢項比賽開始開放畀其他國家嘅人參加，變成國際賽。1927年，Roland Garros場地開放，至今仍然係法國網球公開賽舉辦嘅地方。
由1945年至1947年，法國網球公開賽喺溫布頓網球公開賽之後搞，成為嗰時全年嘅第三個大滿貫系列賽。1968年，法網做咗第一個同時畀職業同業餘網球手參加嘅大滿貫。2007年，男子組同女子組第一次有相同嘅獎金。
喺2015年賽季，佢喺2015年澳洲大獎賽出賽，做咗最後生出賽世界錦標賽賽事嘅車手。喺2015年馬來西亞大獎賽，韋斯塔本以第六位起步並以第七名完賽，拿下佢首個一級方程式賽車積分，破咗最後生獲得世界錦標賽積分車手嘅紀錄。
2021年一級方程式錦標賽，韋斯塔本同英國賽車手咸美頓叮噹馬頭，兩人喺阿布扎比嘅最後一站比賽之前同分，要喺呢一站先至可以決出總冠軍誰屬。比賽開始之後，排第二起步嘅咸美頓好快就過咗韋斯塔本，其後更加領先過八秒距離。
喺比賽尾兩個圈嗰陣威廉士車隊嘅Nicholas Latifi失控撞欄，要出動安全車，之後韋斯塔本憑住入咗維修站有新車胎嘅優勢，喺最後嘅第58圈壓過咸美頓獲得冠軍，仲令咸美頓冇得攞創紀錄嘅第八座一級方程式冠軍。
－呢句嘢字面解係「我哋唔覺得好笑。」噉嘅意思。喺句嘢入面，維多利亞女皇表達咗佢自己嘅感受，同時開口用我哋呢隻詞，彷彿好似佢代表嗮在場嘅人－甚至乎全英國－講嘢噉嘅樣，展現咗佢幾咁威嚴。喺英文裏面，呢種使用 we 嘅方法又有叫做 royal 'we'－即係皇家式嘅「我哋」噉嘅意思。
屬領島係澳洲昆士蘭州北岸嘅托雷斯海峽群島入面嘅其中一個小島。 屬領島最為人熟悉嘅事係發生喺1770年。英國占士曲船長宣稱自己首次抵達澳洲雪梨後沿海線北上，嚟到依到島之後，舉行屬領升旗儀式，宣佈成個澳洲東岸成為英國屬地，稱為「新南威爾士」，而依個島亦因為咁而名命為「屬領島」。
上溯於古代嘅希臘同羅馬，已經有人估計有一片神秘嘅未知南方大陸等待被人發現。當時嘅推測認為，既然地球係球體，咁赤道以南亦應該有差唔多嘅陸地面積，先可以平衡到南北半球。所以一直以嚟，都有歐洲人想嘗試搵到依一片土地。
1768年，英國占士曲船長獲選帶領探險隊前往太平洋觀察研究一個稱為「金星凌日」嘅天文現象，希望獲取相關科學數據，從而計算出地球同太陽之間嘅距離。但喺佢出發離開英國之前，佢收到海軍部嘅密令，指示佢完成觀察金星凌日之後，繼續往南航行探險，嘗試去搵傳說中嘅南方大陸，而如果一旦發現合適作為開闢商埠嘅地點，要以英國國王之名宣告為屬地。
1770年4月，占士曲船長到達澳洲雪梨植物灣，成為第一個歐洲人抵達澳洲東面海岸。之後，占士曲船長沿住海岸線北上。同年8月22號晏晝4點，探險隊嚟到依個島登陸，占士曲船長就喺日落前舉行屬領升旗儀式，宣佈成個澳洲東岸成為英國屬地。
半導體係一啲物料，導電率介乎導電體同絶緣體之間，約莫響每厘米10³西 到10⁻⁸個範圍。現代電子儀器，都係用半導體製成，例如收音機、電腦、電話等等。半導體可以製成唔同電子零件，例如電晶體、太陽能電池、唔同類嘅二極管，包括發光二極管，另外重有整流器，數碼或者類比集成電路。
1894年11月27號，松下幸之助響和歌山縣海草郡和佐村千旦之木出世，係當地一個小地主松下政楠嘅三仔，亦係最細嗰個仔，上有五個家姐同兩個大佬。因為響屋企面前有棵大松樹，所以就以此為姓，改個姓叫「松下」。
大概1899年，老豆經營米相場失敗，搞到破產，一家人因此搬去和歌山市本町一丁目。老豆響嗰度曾經開過下馱屋，但係佢唔太擅長做生意，所以又執咗笠。另一方面，幸之助因為屋企環境轉差，所以被迫輟學，到宮田火鉢店做咗契約勞工。